text: 08:54 петък, 27 май 2022
  Зодиите като пици:
  Пица с доставка
  Кой ти ще губи време да приготвя пица вкъщи, след като на света съществуват доставките на пици? Овенът е бързак, прекомерно зает е и винаги всичко претупва. Ако беше пица, той щеше да пристига напълно готов за консумация: димящ, уханен и добре опакован в картонена кутия. Щеше да е апетитен и пикантен – обсипан с пеперони, люти чушлета, кашкавал и с опушен дъх на хрупкави резенчета запечен бекон. От птичи поглед Овенът би изглеждал като добре споеното цяло на милион и едно кулинарни желания. Не си и помисляйте, че пицата на Овена може да мине без запотена халба бира.
  Неговата мелодия не гърми в тържествуващо кресчендо, тя е из-ЯЩНО пицикато. Като пица Телецът е с малко съставки, например шунка, гъби и кашкавал. Тя е проста, но апетитна и идеално опечена. Ако Телецът беше пица, той би могъл да е един-единствен вид – съвършената. Защото той с храната компромиси не прави! Като праволинеен ценител на насладата – интелектуална и физическа, обича да се поглези. Харесват му луксозните скъпи храни и напитки. Но същевременно от богатия си опит е научил, че с простите неща няма как да сбъркаш. Пицата му върви в комбинация със силно изстудено розе.
  Вени, види, пици…
  Близнаците са парти пица. Топингът на нея не е един, а поне четири различни. Едната четвъртина е със сирена, другата – вегетарианска, третата е с пикантни италиански колбаси, а четвъртата – с морски дарове. Близнакът иска да опита от всичко и седне ли да похапва в пицарията, много трудно се решава какво да поръча. Противоестествено му е да се спре на един вид пица и понякога се комбинира с приятели. Някакси му се иска, като си тръгне, да може да си каже "вени, види, пици" – сиреч дойдох, видях, нагледах се на пици. Затова, ако той беше пица, щеше да е карашик.
  Ракът обича познатото. Той има навика да си поръчва едно и също в ресторанта – така и така му е харесало първия път. Във всяко от заведенията, в които обича да ходи, си има по едно или няколко любими ястия. Разбира се, понякога експериментира, но това обикновено се оказва разочароващо, така че се връща към онова, което вече е опитвал. Домошар като Рака може да бъде оприличен единствено с най-вкусния вид пица – тази, опечена във фурната вкъщи. С домашно омесено тесто, чери доматки, сирене, кръгчета пеперони и едно чукнато отгоре яйце. И с чаша бира – иска ли питане!
  С много месо!
  От богатия си пицен опит Лъвът е разбрал, че това, което най-много му допада в храната, е богатият вкус. Ако беше пица, ЛЪвът вероятно щеше да е тъкмо такава: пищна, сочна пица с тънко тесто, цялата отрупана с месо – салами, шунка, бекон и пеперони. Силен вкус за една силна личност. Понякога дори и Лъвовете са вегетарианци. Такива Лъвове ще си представим като пици с продукти с различна консистенция, като патладжан, тиквичка, лук, чушки, каперси и маслини. Лъвът би могъл да прокара пицата си както с бира или леко вино, така и с натурален сок или дори вода.
  Отгоре с рукола
  Представете си пица с прошуто и рукола, чери доматки, пармезан, чесън и аншуа. Намазана с доматен сос и запечена, гарнирана с пресен босилек. Съчетание от печено и сурово – това е тя, Девата. Хем вътрешно спечена и притеснена девица, хем по своему щура разбойничка и скрита лимонка. Пицата на Девата е богата на вкусове, но без вредни мазнини и ненужни калории. Всеизвестно е, че Девата отлично знае как да се грижи за здравето си, дори и когато си е поръчала пица. А нейната си подхожда с добре изстудено бяло вино или розе, но също и с вкусна чешка или немска бира.
  Родените под този знак са прословути с колебливостта си, затова спокойно може да бъдат обрисувани като една пица, но съставена от две половини. Сушени на слънце домати, козе сирене и аспержи от едната страна, пица със салам, чушки и лук – от другата. Хармония от вкусове и цветове в две тоналности – такава е пицата, с която трябва да сравним Везните. Те са съвсем непретенциозни клиенти, стига вкусовите съчетания да са перфектни и пицата да е идеално опечена – нито прегоряла по крайчетата, нито прекалено сурова. Важно е също да е нарязана на съвършено равни парчета.
  Дебела пицорана
  Той не е някоя мършава анорексична пицичка от тесто, през което се чете вестник, а сочна, джвакаща, дебела, тлъста пица, опасана с ръбче от тесто. Подобно на масивната й препечена кора, обвивката на Скорпиона също е дебела. А в нея се крие дълбока, сложна и донякъде загадъчна смес от неочаквано добри продукти. Огромна и с много материал за щипане, като една тестена баба Цоцолана, това е пицата, с която бихме оприличили Скорпиона – по душа, а не по външност! От чиста злобичка част от Скорпионите отказват да напълнеят, независимо че се хранят с всевъзможни вредни неща.
  Сещате ли се за глухата Баба Гицка – незабравимия образ на Стоянка Мутафова? Е, те това е и Стрелецът – все не разбрал, вечно не на място. А като пица можем да го наречем Баба Пицка – това ще да е каквато и да е пица, отгоре с някакви хранителни продукти, приготвена по какъвто и да е начин, поднесена в чиния, картонена кутия, в салфетка или вестник, където и да е. Този пътешественик по душа и неандерталец по маниери съвсем не е придирчив към детайлите. Единственото, което го интересува, е да опитва нови вкусове, на нови места, сред нови хора. Разнообразието.
  С тесто от карфиол
  Преди всичко нека подчертаем, че няма връзка между това с каква пица сравняваме Козирога и каква пица той самият обича. За да го опишем посредством тази метафора, ще кажем, че прилича на диетична пица с тесто от карфиол, зеленчуци и може би съвсем малко настъргано сирене. Той е сух като карфиоления блат, но и приятно хрупкав като него, постен е, като гарнитурата, и ще ви издуе стомаха с газове, също като нея. Не е лъжа, че част от Козирозите наистина биха си поръчали веганска пица с блат от карфиол. Но другата част са нормални хора, които обичат вкусни вредни и мазни пици.
  Ананасова екстраваганца
  Може да го оприличим на екзотична пица с ананас, шунка, кашкавал и малко люти чушки за по-добър апетит. Като човек с еклектичен вкус и чудати интереси Водолеят пет пари не дава дали на другите хора такава пица им харесва. Той обича нестандартните неща, а това че останалите хора не ги харесват ги прави още по-симпатични за Водолея. Съобразява се единствено със собственото си мнение, което е нормално, при положение, че това е единственото вярно и меродавно мнение на света. Не е твърдоглав – приема съвети, само че после просто не ги спазва. Приемете, че е една волна пица в полет.
  Колкото и да е лишена от въображение, аналогията за Риби е с пица Фрути ди маре. Но не каква да е, а с пресни морски дарове. И поднесена не къде и как да е, а на брега на морето, през лятото, със запотена чаша узо, в компанията на любим човек или близък приятел. Рибите са творци, ръководени от хаоса – по подобен начин са нахвърляни малките рибки, скариди, кръгчета от калмари, октопод и миди върху тънкия, хрупкав и добре изпечен блат на пицата. Но в моменти на предизборен стрес, самите Риби биха предпочели да хапнат нещо по-стабилно, като пица калцоне с кайма.
  Виж още:Тези зодии са най-предразположени към магииМного хора не вярват, че има такова нещо като бели или черни магии. Те спадат към така наречените ре…Mar 28 2021skafeto.com